B. Bugár, podpredseda NR SR: (2004-05-26):
Teraz pristúpime k ďalšiemu bodu programu, ktorým je správa o výsledku hospodárenia Národnej banky Slovenska za rok 2003 (tlač 608). Spoločnú správu máte v tlači 608a. Prosím teraz guvernéra Národnej banky Slovenska pána Mariána Juska, aby správu uviedol. Nech sa páči, máte slovo. M. Jusko, guvernér Národnej banky Slovenska: Ďakujem pekne. Vážený pán predsedajúci, vážené pani poslankyne, vážení páni poslanci,  dovoľte mi, aby som vám v súlade so zákonom o Národnej banke Slovenska predložil správu o výsledkoch hospodárenia za rok 2003. Cieľom správy je zhodnotiť výsledky hospodárenia banky za tento rok, prezentovať správu nezávislého audítora a údaje účtovnej uzávierky k 31. decembru 2003. Predkladaný materiál je pomerne rozsiahly a poskytuje dostatok  informácií o činnostiach banky v uplynulom roku. Preto by som k výsledkom hospodárenia uviedol iba niekoľko základných údajov. Národná banka Slovenska dosiahla v roku 2003 výnosy vo výške 36,6 miliardy Sk, náklady vo výške 68 miliárd korún a vykázala stratu vo výške 31,4 miliardy korún. Výšku celkovej straty možno rozdeliť na stratu z finančných činností v objeme 29,6 miliardy korún a stratu z prevádzkových činností vo výške 1,8 miliardy korún. Najväčší vplyv na stratu z finančných činností  mali kurzové straty vykázané celkom vo výške 22,8 miliardy korún.  Realizované a nerealizované  kurzové rozdiely sú priamo závislé od vývoja kurzu slovenskej korunu k euru a slovenskej koruny k americkému doláru, ako aj od veľkosti otvorenej devízovej  pozície, ktorá dosiahla hodnotu 346 miliárd korún. Dosiahnutá celková strata bola spôsobená najmä zhodnotením slovenskej koruny voči americkému doláru  o 17,77 percenta a voči referenčnej mene euro posilnením o 1,34 percenta. Strata z vkladov a úverov voči bankám vo výške 6,4 miliardy korún súvisela predovšetkým so sterilizáciou nadmernej likvidity bankového sektora formou sterilizačných  repotendrov. Náklady na úroky za sterilizačné repotendre boli zúčtované vo výške 7,2 miliardy korún. Bankový sektor sa sterilizoval v priemernom objeme 111,84 miliardy Sk. Z obchodov so Slovenskou republikou bola dosiahnutá strata vo výške 6,7 miliardy korún. Stratu predstavovali úroky platené z vkladov orgánov Slovenskej republiky v Národnej banke Slovenska. Najväčší podiel tvorili najmä úroky platené Ministerstvu financií Slovenskej republiky z termínovaného vkladu z privatizácie  Slovenského plynárenského priemyslu. Výška úrokov z tohto vkladu za hodnotené obdobie predstavovala 4,6 miliardy Sk. Ako som spomenul, z prevádzkových činností bola za rok 2003 vykázaná strata vo výške 1,8 miliardy korún. V sledovanom období tvorili prevádzkové náklady vo výške 2 miliardy korún z celkových nákladov banky iba 2,9-percentný podiel. Náklady na zamestnancov boli čerpané vo výške 500 miliónov korún, sociálne náklady vo výške 200 miliónov korún. Nakupované výkony, t. j. nakupované služby, energie, materiál a práce, náklady na telekomunikácie a prenos dát, náklady na ochranu objektov a úschovu zásob obeživa, náklady na opravy a údržbu a ostatné nakupované výkony sa za rok 2003 čerpali v sume 500 miliónov korún. Výšku prevádzkových  nákladov a výnosov ďalej ovplyvnili  odpisy majetku v sume 500 miliónov korún a ostatné prevádzkové náklady v sume 200 miliónov korún.  Ostatné prevádzkové výnosy boli vykázané  vo výške 200 miliónov korún. Chcem upozorniť na skutočnosť, že v uplynulom roku  sme sa v Národnej banke Slovenska zamerali na efektívnejšie vynakladanie prostriedkov na prevádzku. Zaznamenali sme nižšie čerpanie prevádzkových nákladov s medziročným indexom  0,97 aj napriek tej skutočnosti, že medziročná miera inflácie za rok 2003 predstavovala 9,3 percenta. Národná banka Slovenska dosiahla za hodnotené obdobie stratu vo výške 31,4 miliardy korún. Na základe rozhodnutia bankovej rady z 19. decembra 2003 sa na jej úhradu použili zisky z minulých rokov, ktoré vznikli zmenou účtovných metód vo výške 15,9 miliardy. Po zaúčtovaní operácií vyrovnania hospodárskeho výsledku je zostatok neuhradenej straty za rok 2003 vo výške 15,5 miliardy korún. Zvyšok straty zostal neuhradený a previedol sa do nasledovného účtovného obdobia. Strata sa uhradí zo ziskov budúcich období a ostatných zdrojov Národnej banky Slovenska. Výsledkom kumulovania strát za roky 2002 a 2003 je záporné vlastné imanie NBS vo výške 16,3 miliardy korún. V zmysle § 39 odsek 2 zákona Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov overuje účtovnú uzávierku Národnej banky Slovenska audítor určený Najvyšším kontrolným úradom Slovenskej republiky. V roku 2003 bola Národná banka Slovenska auditovaná firmou Price water house Coopers Slovensko, s. r. o.  Audítor vydal v účtovnej uzávierke Národnej banky Slovenska za rok 2003 správu s nepodmieneným názorom bez výhrad. Vážené panie poslankyne, vážení páni poslanci, dovoľujem si vám navrhnúť, aby na základe predloženého materiálu, môjho stručného zhodnotenia výsledkov NBS za rok 2003 a doloženej správy nezávislého audítora Národná rada Slovenskej republiky zobrala na vedomie výsledky hospodárenia Národnej banky Slovenska za rok 2003 tak, ako sú obsiahnuté v predloženom materiáli. Ďakujem vám za vašu pozornosť.